**ZAPISNIK**

sa 10. Sjednice Općinskog vijeća Općine Sukošan održane 10. studenog 2014. godine, s početkom u 18,00 sati u općinskoj vijećnici Domu mladeži Sukošan.

**NAZOČNI:** Tomislav Dražić, Jelena Gulan, Klaudio Pavić, Mojmir Torbarina, Josip Torbarina, Milan Gašparović, Marin Keran, Miroslav Raspović, Božidar Dijan, Šime Dijan, Stipana Banić.

**ODSUTNI:** Ante Dević, Frane Stevanja.

**OSTALI NAZOČNI:** načelnik Općine Sukošan Ante Martinac.

Predsjednik predlaže slijedeći:

**DNEVNI RED**

1. Usvajanje zapisnika sa 9. sjednice Općinskog vijeća,
2. Izmjene i dopune proračuna Općine Sukošan za 2014. godinu,
3. Izmjena programa Općine Sukošan u 2014. godini,
4. Odluka o kupnji zemljišta za izgradnju grobnica na groblju u Gorici,
5. Suglasnost na odluku o cijeni grobnica,
6. Razno.

Predloženi dnevni red jednoglasno je usvojen (11 glasova).

**Ad.1.**

Zapisnik sa 9. sjednice Općinskog vijeća jednoglasno je usvojen (11 glasova).

**Ad.2.**

Načelnik Općine Sukošan Ante Martinac obrazlaže izmjene i dopune proračuna Općine Sukošan za 2014. godinu te navodi da dolazi do smanjenja proračuna od iznosa od 15.815.000,00 kuna na iznos od 13.490.000,00 kuna, također napominje da do smanjenja dolazi kako na prihodovnoj strani tako i na rashodovnoj strani. Navodi da kod „poslovanja općinskog vijeća i načelnika“ dolazi do smanjenja u iznosu od 98.000,00 kuna što se odnosi industrijsku zonu „Barake“. Također napominje da dolazi do porasta „inventarnog programa i zaliha“ u iznosu od 20.000,00 kuna koji je uplaćen za pomoć poplavljenim područjima u Slavoniji. Ističe da se povećanje rashoda za zaposlene u iznosu od 20.200,00 kuna odnosi na wifi portal, računalne usluge i internetske stranice. Napominje smanjenje u visini od 115.000,00 koji se odnose na uređenje poslovnih objekata iz razloga što se nije renovirala zgrada Općine Sukošan. Također navodi financijske rashode koji se odnose na otplatu glavnica i kamata na primljene kredite, naknadu Poreznoj upravi i bankarske usluge te ističe kako u navedenoj stavci dolazi do smanjenja u iznosu od 46.000,00 kuna. Obrazlaže smanjenje u visini od 25.000,00 kuna u aktivnosti „školstvo i predškolstvo“ zbog renoviranje dječjih vrtića. Navodi smanjenje od 2.000,00 kuna u stavci javno zdravstvo što se odnosi na pomoć obiteljima, kao i praćenje i promicanje zdravlja žitelja Općine Sukošan. U aktivnosti javne rasvjete ističe da dolazi do povećanja u iznosu od 1.504.000,00 kuna, budući da javna rasvjeta na području Općine Sukošan u velikom postotku nije bila u funkciji, zbog dotrajalosti stupova. Navodi da je potrebno ulagati u trafostanice, te da je uspješno sanirano 80% rasvjetnih tijela.

Vijećnik Božidar Dijan pita dali postoji mogućnost jeftinije sanacije rasvjetnih tijela .Načelnik Općine Sukošan navodi kako se radi o ugovorenim cijenama između Općine Sukošan i koncesionara, te da je napravljen troškovnik.

Vijećnik Mojmir Torbarina stavlja naglasak na LED rasvjetu , koja bi bila produktivnija od postojeće, te smatra da se treba potražiti pomoć sufinanciranja od strane Europskih fondova.

Općinski načelnik Ante Martinac napominje da se informirao o učinkovitosti LED rasvjete od strane drugih općina, te da navedeni nisu uštedjeli na takvom obliku rasvjete. Također ističe da Europski fondovi mjesta koja se nalaze u posebnoj državnoj skrbi sufinanciraju u iznosu od 80% utrošenih sredstava, međutim navodi kako se Općina Sukošan ne nalazi pod posebnom državnom skrbi te da kao takva ima pravo na sufinanciranje u iznosu od 40%.

Vijećnik Mojmir Torbarina stavlja primjedbu na broj rasvjetnih tijela, budući da postoji velik broj ulica na području Općine Sukošan koji nije osvijetljen.

Načelnik Ante Martinac ističe da će slijedeće godine biti izgradnja novih rasvjetnih tijela na području Općine Sukošan.

Vijećnik Šime Dijan smatra da bi bilo jeftinije i ekonomičnije da na glavnoj magistrali bude u funkciji svako drugo rasvjetno tijelo.

Načelnik Ante Martinac nastavlja sa obrazlaganjem izmjena i dopuna proračuna Općine Sukošan za 2014. godinu te ističe da je prilikom održavanja javnih površina došlo do povećanja sredstava u iznosu od 300,000,00 kuna što se odnosi na održavanje kupališta i zelenih površina. Navodi da je pružanjem komunalnih usluga došlo do povećanja za 772.000,00 kuna, ističe da je ove godine za navedenu djelatnost planirano 1.320.000,00 kuna a 2013. godine 1.700.000,00 kuna, te smatra kako planirana sredstva iz ove godine nisu mogla zadovoljiti troškove u potpunost. Napominje da područje „Golo brdo“ može preuzeti Čistoća Zadar ali bi u tom slučaju žitelji Općine Sukošan morali plaćati komunalne usluge 30% više nego sada.

Vijećnik Božidar Dijan smatra kako ne bi bilo adekvatno da se područje „Golo brdo“ prepusti Čistoći Zadar, budući da je Općina Sukošan osigurala primjerene uvjete za odlaganje otpada.

Općinski načelnik Ante Martinac obrazlaže program koji se odnosi na „projektnu dokumentaciju“, te navodi da dolazi do smanjenja za 584.500,00 kuna, budući da natječaj ruralnog razvoja za uređenje obala treba biti objavljen koncem ove godine, koji se djelom sufinancira, međutim mora biti planiran u proračunu te mora postojati odluka Općinskog vijeća.

Slijedeća stavka koju načelnik navodi je „kapitalna djelatnost“ u kojoj dolazi do smanjenja u visini od 524.000,00 kuna, a smanjenje se odnosi djelom na društvenu zajednicu na području Gorice, budući da je dokumentacija u tijeku izrade.

Vijećnik Božidar Dijan smatra da je pozitivna strana izmjene i dopune proračuna za 2014. godinu to što je ostvaren manjak prilikom prodaje imovine, a negativna strana je kapitalna izgradnja. Navodi da Vlada RH donosi izmjene u osobnom dohotku na kojem je stanovništvo RH na dobitku, međutim jedinice lokalne samouprave su na gubitku, te smatra da bi se navedeni gubitak trebao rasporediti na sve stavke proračuna.

Načelnik Općine Sukošan ističe da će potrošnja biti na višem nivou, no smatra da Općina neće puno izgubiti. Navodi da će proračun za iduću godinu biti sveden samo na projekte koji će se i realizirati u potpunosti.

Izmjene i dopune proračuna Općine Sukošan za 2014. godinu usvojene su jednoglasno (11 glasova).

**Ad.3.**

Općinski načelnik Ante Martinac navodi da su izmjene programa Općine Sukošan u 2014. godini u skladu sa rebalansom proračuna, koje je detaljno objasnio u prethodnoj točki dnevnog reda.

Izmjene programa Općine Sukošan u 2014. godini jednoglasno je usvojen (11 glasova).

**Ad.4.**

Načelnik Općine Sukošan Ante Martinac navodi da je potrebno proširenje groblja u Gorici, te smatra da bi Općina Sukošan trebala investirati u kupnju zemljišta k.č. 2853, k.o. Gorica, ukupne površine 637 m2. Ističe da je kupoprodajna cijena iznosi 80,00 kn /m2 što u cijelosti iznosi 50.960,00 kuna.

Odluka je donesena jednoglasno (11 glasova).

**Ad. 5.**

Načelnik Ante Marinac navodi da je komunalno društvo Zlatna luka Sukošan d.o.o. preuzelo upravljanje općinskim grobljem u Sukošanu i Gorici. Budući da je Općina Sukošan prodaju grobnica vršila po cjeniku koji ne podliježe porezu na dodanu vrijednost, komunalno poduzeće podliježe obračunu PDV-a, stoga se cijene grobnica povisuju, te će cijena grobnica na groblju u Sukošanu i Gorici iznositi:

* grobnica sa tri ukopna mjesta- 18.750,00 kuna,
* grobnica sa šest ukopnih mjesta- 25.000,00 kuna.

Odluka je donesena jednoglasno (11 glasova).

**Ad. 6.**

* Vijećnica Jelena Gulan stavlja primjedbu na reflektore kod škole na području Gorice, koji su ugašeni te se djeca ne mogu igrati nogomet, kao i na prostoriju koja je zaključana.

Načelnik Ante Martinac iznosi da je u prostoriji načinjena materijalna šteta te da je radi tog razloga prostorija i zaključana, također napominje intervenciju po pitanju gašenja reflektora.

Vijećnica Jelena Gulan predlaže ugradnju tajmera koji bi palio i gasio svjetla u adekvatno i dogovoreno vrijeme.

Vijećnica Stipana Banić ističe da netko treba voditi brigu o prostoriji, te smatra da se treba sazvati sjednica mjesnog odbora Gorica radi izbora adekvatne osobe koja će biti odgovorna za otključavanje i zaključavanje prostorije.

* Vijećnik Šime Dijan navodi da postoji velika količina uljanog područja koja se nalaze u moru na području „Rive“ te se javljaju zagađenja koja se moraju sanirati. Smatra da se treba zagađenje prijaviti Lučkoj kapetaniji. Također smatra kako bi trebao postojati Pravilnik o vezu kojim će biti propisana pravila te bi vlasnici vezova morali postupati sukladno Pravilniku.

Vijećnik Božidar Dijan smatra da Općinska pravna služba treba postaviti pravila ponašanja vlasnika vezova, te odrediti kazne koje bi se primjenjivale u slučaju nepoštivanja pravila.

Vijećnik Šime Dijan ističe kako će se detaljnije propitati tko donosi Pravilnik, te smatra kako bi se isti trebao dostaviti vlasnicima vezova kako bi ga mogli i primjenjivati.

* Vijećnica Stipana Banić iznosi nezadovoljstvo roditelja djece predškolske dobi koja pohađaju vrtić u Gorici, budući da grupu koja je prilagođena djeci predškolske dobi pohađaju i djeca nižeg uzrasta, te se time remeti rad s djecom predškolske dobi.

Načelnik Ante Martinac navodi da će o tome obavijestiti ravnateljicu Dječjeg vrtića da poduzme odgovarajuće mjere kojim bi djeca predškolskog uzrasta bila u mogućnosti samostalno obavljati programe koji su im namijenjena.

* Vijećnik Josip Torbarina postavlja pitanje o dodjeli priznanja generalu Anti Gotovini, budući da do sada nije podigao priznanje.

Načelnik Ante Martinac navodi da će se uručivanje priznanja odviti u narednim sjednicama, kako bi mogli biti prisutni svi vijećnici Općine Sukošan.

* Vijećnik Božidar Dijan navodi kako je wifi portal moderan i prihvatljiv, također smatra da je kompliciran i nerazumljiv, te da bi se mogla ugraditi adekvatna tražilica koja bi omogućila lakši put da se pronađe željeni sadržaj.

Načelnik Ante Martinac navodi da o se svim nedostacima kao i željama za nadopunom portala bude obaviješten kako bi isto mogao i provesti.

* Vijećnik Mojmir Torbarina smatra da je veliki napredak postignut ažuriranjem portala, smatra da su stanovnici u centru Sukošana privilegirani jer imaju signal kojim se mogu spojiti na wifi, a stanovnici koji su udaljeni od centra Sukošana me mogu biti povezani.

Načelnik Ante Martinac navodi da će biti postavljeno još nekoliko točaka koja će obuhvaćati veći dio mjesta Sukošan.

Vijećnik Miroslav Raspović postavlja pitanje o količini prodanog građevinskog zemljišta u Debeljaku.

Načelnik Ante Martinac odgovara da je ostalo 2-3 zemljišta koja nisu prodana.

Rasprave više nije bilo pa predsjednik zaključuje sjednicu u 19,25 sati.

Zapisničar: Predsjednik OV:

Lucija Dijan, bacc. javne uprave Tomislav Dražić, dipl. ing.